Návrh
na zrušenie uznesenia vlády SR č. 406 z 24. apríla 2002 k návrhu transformácie 
Štátneho fondu rozvoja bývania

Zákonom NR SR č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov bol k 1.1.2003 zrušený aj Štátny fond rozvoja bývania. V nadväznosti na to a v súlade s plnením úlohy E.10 uznesenia vlády č. 904/2001 vypracovalo Ministerstvo výstavby a regionálneho rozvoja SR návrh transformácie Štátneho fondu rozvoja bývania. Tento návrh schválila vláda SR svojim uznesením č. 406 dňa 24. apríla 2002 a zároveň uložila ministrovi výstavby a regionálneho rozvoja nasledovné úlohy:
B.1. realizovať transformáciu Štátneho fondu rozvoja bývania
B.2. predložiť program Štátnej podpory rozvoja bývania doplnený o návrh jeho finančného krytia ako súčasť návrhu programovej štruktúry kapitoly ministerstva
B.3. vypracovať smernice ministerstva pre poskytovanie prostriedkov v rámci programu Štátnej podpory rozvoja bývania
B.4. vypracovať návrh zákona o opatreniach súvisiacich so zrušením Štátneho fondu rozvoja bývania a predložiť ho na rokovanie vlády.
Dňa 9.7.2002 však Národná rada Slovenskej republiky schválila zákon č. 440/2002 Z.z., ktorým sa mení zákon NR SR č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov. Predmetnou novelou sa vypúšťa § 9 zákona NR SR č. 553/2001 Z.z., na základe ktorého mal byť s účinnosťou od 1.1.2003 zrušený Štátny fond rozvoja bývania. V súlade s tým zostávajú v platnosti všetky právne predpisy upravujúce činnosť Štátneho fondu rozvoja bývania.
Z uvedeného vyplýva, že Štátny fond rozvoja bývania bude vo svojej činnosti naďalej pokračovať aj po 31.12.2002. Plnenie úloh vyplývajúcich z bodu B. citovaného uznesenia vlády SR ako aj samotné uznesenie vlády SR sa tak stáva bezpredmetným.
	Na základe uvedeného navrhujeme preto zrušiť uznesenie vlády SR č. 406 z 24. apríla 2002 k návrhu transformácie Štátneho fondu rozvoja bývania.